b'\n_START_ARTICLE_\nKauno dail\xc4\x97s gimnazija\n_START_SECTION_\nIstorija\n_START_PARAGRAPH_\n1946\xe2\x80\x931947 m. dailininko \xc4\x8ceslovo Kontrimo pastangomis \xc4\xafkurta Kauno vidurin\xc4\x97 dail\xc4\x97s mokykla, sunkiai tilpusi \xc4\xaf \xc4\xafprastinius biurokrat\xc5\xb3 r\xc4\x97mus, kurioje vaikai gali mokytis bendrojo lavinimo ir dail\xc4\x97s disciplinas. Tuo metu tai buvo pirmoji tokio profilio vidurin\xc4\x97 mokykla Lietuvoje. Be to, organizatorius sugeb\xc4\x97jo \xc4\xafkelti mokykl\xc4\x85 \xc4\xaf vien\xc4\x85 moderniausi\xc5\xb3 tarpukario Kauno nam\xc5\xb3 \xe2\x80\x93 \xc5\xbeymaus architekto Felikso Vizbaro suprojektuot\xc4\x85 Ministro pirmininko Juozo T\xc5\xabbelio priva\xc4\x8di\xc4\x85 rezidencij\xc4\x85. Funkcionalus, racionali\xc5\xb3, bet nemonotoni\xc5\xa1k\xc5\xb3 form\xc5\xb3 statinys buvo \xc4\xafkomponuotas \xc5\xbdaliakalnio \xc5\xa1laite, patogioje ir labai gra\xc5\xbeioje vietoje. \xc5\xa0i aplinka tiesiog idealiai tiko orientuot\xc5\xb3 \xc4\xaf humanitarin\xc4\x99 kult\xc5\xabr\xc4\x85 vaik\xc5\xb3 ugdymui. \xc4\x8c. Kontrimas, v\xc4\x97liau gars\xc4\x97j\xc4\x99s kaip savitas ir subtilus akvarelistas, buvo tikriausiai vienintelis nepartinis vidurin\xc4\x97s mokyklos direktorius. _NEWLINE_Kokybi\xc5\xa1kai naujas mokyklos gyvenimo etapas prasid\xc4\x97jo atk\xc5\xabrus Lietuvos nepriklausomyb\xc4\x99. Ankstesniame etape pagrindinis d\xc4\x97mesys buvo skiriamas trims vaizduojamosios dail\xc4\x97s \xc5\xa1akoms \xe2\x80\x93 skulpt\xc5\xabrai, tapybai ir grafikai. \xc5\xa0iuo metu meninis ugdymas \xc4\xafgavo sud\xc4\x97tingesn\xc4\x99 strukt\xc5\xabr\xc4\x85. Jis skirstomas \xc4\xaf kelis pagrindinius etapus: 1-4 klas\xc4\x97se kryptingas meninis ugdymas, 5-II g. klas\xc4\x97se pagilintas dail\xc4\x97s mokymas, III-IV g. klas\xc4\x97se meninis profilis, dail\xc4\x97s pakraipa._NEWLINE_Meninio ugdymo u\xc5\xbedaviniai nuosekliai kinta: pirmosiose klas\xc4\x97se did\xc5\xbeiausias d\xc4\x97mesys skiriamas mokinio savirai\xc5\xa1kos galimyb\xc4\x97ms, v\xc4\x97liau palaipsniui gilinamasi \xc4\xaf \xc4\xafvairias k\xc5\xabrybos sritis. Abiturientai, u\xc5\xbebaigdami mokslus, gali kurti skulpt\xc5\xabros, tapybos, grafikos, keramikos, tekstil\xc4\x97s, r\xc5\xabb\xc5\xb3 modeliavimo, architekt\xc5\xabros ir dizaino, dail\xc4\x97tyros baigiamuosius k\xc5\xabrybinius darbus.'